Hjørring Kommunes krisestab har truffet en beslutning om ikke at gennemføre en stribe af de arrangementer, som skulle markere, at der nu står en spritny skole klar i Vrå. Deriblandt den officielle indvielse, der var planlagt til 21. december. Det sker på grund af høje smittetal i Hjørring Kommune. Må vente til næste år - Det er utrolig ærgerligt, at vi må udsætte de arrangementer, som var planlagt i forbindelse med fejringen af det nye byggeri i Vrå. Vi har glædet os til at vise det enestående byggeri frem, men for at vi kan være med til at begrænse smitte med covid-19, er det nødvendigt. Der bliver en ny dato for åbent hus-arrangement og officiel indvielse i det nye år, siger Jesper Carlsen, direktør for Børne-, Fritids- og Undervisningsforvaltningen. De arrangementer, som er udsat, er: optog med skoleelever gennem Vrå 10. december, åbent hus-arrangement for forældre og bedsteforældre 17. december samt officiel indvielse af byggeriet 21. december. Den nye skole i Vrå har været på vej længe, og planen var, at man så småt allerede for nogle uger siden skulle være begyndt at flytte ind. Men netop da ramte coronasmitten særligt hårdt i netop Vrå. 10.000 kvadratmeter ny skole Med den stadigt stigende smitte i hele landet er der nu endnu længere udsigter til at børn, forældre og ansatte kan tage den nye Vrå Skole i brug. Skolen er hele 10.000 kvadratmeter og indeholder blandt andet undervisningslokaler, børnehus, bibliotek samt idrætshal i Vrå. Strukturelt er skolen opbygget af fasehuse omkring et hjerterum. Som det samlende torv forener rummet både landskabet, ankomsten og klyngerne med idrætshallen, biblioteket, børnehuset, fagområderne og klassetrinnene. Den nye skole og børnehuset er designet med henblik på at skabe flydende grænser mellem læring, kultur, idræt, bevægelse, fritidsaktiviteter og almindeligt socialt samvær. Byggeriet har kostet omkring 105 millioner kroner. Byggeriet er skabt i samarbejde med Hjørring Kommune, AART Architects, JAJA Architects ApS og Søren Jensen Rådgivende Ingeniørfirma A/S.

Referat:
Hjørring Kommune har valgt at udsætte flere af de arrangementer, som var planlagt i forbindelse med fejringen af det nye byggeri i Vrå.